চীনকে স্পষ্ট বার্তা, সন্ত্রাস দমনে ভারতের পাশেই থাকছে আমেরিকা

ওয়েব ডেস্ক: পহেলগামে জঙ্গি হামলায় (Pahalgam Terror Attack) ২৬ জনের মৃত্যুর ঘটনায় বিভাজিত হয়ে পড়েছে বিশ্বশক্তির সমীকরণ। বিশ্বের দুই অন্যতম শক্তিধর দেশ বিপরীত অবস্থান নিয়েছে। একদিকে যেমন পাকিস্তানের (Pakistan) পাশে দাঁড়িয়েছে চীন (China), তেমনই আবার অন্যদিকে ভারতের (India) পাশে থেকে দৃঢ় বার্তা দিয়েছে আমেরিকা (USA)।

চীনের বিদেশমন্ত্রী ওয়াং ই রবিবার স্পষ্ট জানান, “পাকিস্তান দীর্ঘদিন ধরে সন্ত্রাসের বিরুদ্ধে লড়াই চালিয়ে আসছে। বন্ধুত্বপূর্ণ দেশ হিসেবে আমরা পাকিস্তানের নিরাপত্তা উদ্বেগগুলিকে সমর্থন করি এবং তার সার্বভৌমত্ব ও স্বার্থের পাশে থাকি।” তিনি আরও বলেন, “গোটা পরিস্থিতির উপর চীন কড়া নজর রাখছে এবং নিরপেক্ষ তদন্তের দাবি সমর্থন করছে। দুই দেশের উচিত সংযম বজায় রেখে শান্তির পথ অনুসরণ করা।”

আরও পড়ুন: জঙ্গি দমনে ভারতের পাশে দাঁড়াচ্ছে FBI, বড় ঘোষণা কাশ প্যাটেলের

চীনের এই বিবৃতির কয়েক ঘণ্টার মধ্যেই আমেরিকাও পাল্টা প্রতিক্রিয়া দেয়। মার্কিন বিদেশ দপ্তরের মুখপাত্র স্পষ্ট জানিয়ে দেন, “পহেলগাম হামলার পর দুই দেশের মধ্যে যে উত্তেজনাপূর্ণ পরিবেশ তৈরি হয়েছে, তার উপর আমরা নজর রাখছি। আমরা উভয়পক্ষকে দায়িত্বশীলভাবে শান্তিপূর্ণ সমাধানের পথ খুঁজে নেওয়ার আহ্বান জানাই। তবে সন্ত্রাসবাদ ইস্যুতে আমেরিকা ভারতের পাশে রয়েছে।”

বিশেষজ্ঞদের মতে, এক সময়ের পাকিস্তান-সমর্থক আমেরিকার এই অবস্থান পরিবর্তনের নেপথ্যে রয়েছে সাম্প্রতিক ভূ-কূটনৈতিক সমীকরণ। ডোনাল্ড ট্রাম্পের নেতৃত্বে আমেরিকার বিদেশনীতি আমূল বদলে গিয়েছে। বর্তমানে বেজিং-ওয়াশিংটন সম্পর্ক ক্রমেই উত্তপ্ত। এইসব কারণে চীনকে মোকাবিলা করতে ভারতকে একটি গুরুত্বপূর্ণ মিত্র দেশ হিসেবে দেখছে আমেরিকা। ভারত মহাসাগরীয় অঞ্চলে চীনের প্রভাব রুখতে আমেরিকার প্রধান ভরসা এখন ভারত। কিন্তু বিশ্ব কূটনীতিতে দুই দেশের এই নতুন মেরুকরণ পরিস্থিতির ভবিষ্যৎ কোন দিকে এগোবে, তা এখন সময়ই বলবে।